《续金铜仙人辞汉歌》
宋代·于石

汉皇锐意求神仙，神仙之效何茫然。
蓬莱弱水不可到，且立宫中承露盘。
饿餐玉屑不堪饱，谁谓有方能却老。
人生修短数在天，多慾未必能延年。
秋风吹老茂陵树，年年空滴金茎露。
建章宫阙随烟尘，块然屹立惟铜人。
宫官西来果何意，一朝辞汉将归魏。
吁嗟铜人如有知，口不能言惟泪垂。
自从曹氏盗神器，父子相传已三世。
汉宫故物无一存，汝独犹能感旧恩。
凄然照影临渭水，一折铜人扶不起。
宁为弃物委道傍，不忍漂泊离故乡。
迢迢东望洛城路，回首长安愁日暮。
长安繁华非昔时，洛阳寥落谁复悲。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。